[{"text_idx": "#000000", "text": "Rhoi hwb i amrywiaeth yn ystod y cyfyngiadau symud. Fy mhythefnos cyntaf gyda FLEXIS"}, {"text_idx": "#000001", "text": "I\u2019r rheini ohonoch sydd bob amser wedi gweithio mewn swyddfa, mae\u2019n bosib bod gweithio o bell wedi bod yn newid mawr ac yn brofiad annisgwyl. Ond mae cychwyn swydd newydd yn ystod y coronafeirws yn brofiad hyd yn oed yn fwy rhyfedd. Dyma beth ddigwyddodd i fi. Ym mis Mawrth, newidiais o weithio yn y swyddfa i weithio o bell ac ymhen ychydig, dechreuais fy ro\u0302l newydd fel Swyddog Gweinyddol Prosiect \u2018FLEXIS\u2019. Y cyfan o gysur fy nghartref fy hun."}, {"text_idx": "#000002", "text": "Hyd yn hyn, mae fy mhrofiad o weithio ym Mhrifysgol Caerdydd wedi bod yn gwbl ddigidol. Gan ddechrau gyda\u2019r cyfweliad Zoom, a aeth yn dda, ond yn bendant ddim mor llyfn a\u0302\u2019r disgwyl (technoleg felltith!). Ar waha\u0302n i fa\u0302n faterion technegol, roedd cyfweliad rhithwir yn brofiad diddorol. Roedd bod gartref yn gwneud y profiad cyfan yn llawer llai o straen i mi ond, ar y llaw arall, mae cyfathrebu trwy Zoom (neu unrhyw blatfform digidol arall) yn ei gwneud hi\u2019n amhosibl bron i ddod i nabod y person sydd ochr arall y sgrin a deall eu hemosiynau, eu hwyliau a\u2019r amgylchedd cyffredinol. Rydw i wedi bod yn rhan o di\u0302m FLEXIS ers ychydig dros bythefnos bellach ac mae\u2019n rhyfedd meddwl nad ydw i wedi cwrdd a\u0302\u2019m cyd-weithwyr wyneb yn wyneb o hyd. Mae siarad trwy dechnoleg yn dileu elfen o gysylltiad emosiynol a chynhwysiant sy\u2019n dod gyda chyfathrebu wyneb yn wyneb ond gyda phob cyfarfod galwad fideo, rwy\u2019n dod i nabod pawb yn y ti\u0302m ychydig yn fwy ac rydw i wedi cael croeso mawr."}, {"text_idx": "#000003", "text": "Rwy\u2019n teimlo\u2019n ffodus iawn fy mod wedi ymuno a\u0302 thi\u0302m mor gefnogol gan iddo wneud y profiad trosglwyddo yn llawer haws i mi. Cyn i fi ymuno a\u0302 FLEXIS, cefais fy hysbysu o\u2019r thema\u0302u trawsbynciol, sy\u2019n chwarae rhan sylweddol yn y prosiect hwn a ariennir gan WEFO, sef:"}, {"text_idx": "#000006", "text": "Dechreuais trwy ddefnyddio fy mhrofiad fy hun. Gofynnais i fy hun: \u2018Beth yw\u2019r heriau mwyaf o ddechrau swydd newydd o bell? Beth yw\u2019r heriau o weithio gartref (yn o\u0302l pob tebyg) am y tro?\u2019 Cyfeiriodd y cwestiynau hyn fy meddwl at gynhwysiant, cyn symud ymlaen at y cwestiwn mwy: \u2018Sut i hyrwyddo cydraddoldeb o fewn y cyfyngiadau symud adeg y coronafeirws?\u2019 Yn bersonol, rwy\u2019n mwynhau gweithio gartref ac yn credu bod iddo lawer o fanteision. Fodd bynnag, mae anfanteision i\u2019r ffordd yma o weithio hefyd, er enghraifft, y teimlad cynyddol o unigedd. Fel y soniais o\u2019r blaen, gwnaeth fy nhi\u0302m i mi deimlo bod croeso mawr i mi, a\u2019m cynnwys a\u2019m cefnogi bob cam o\u2019r ffordd ond rwy\u2019n dal i gydnabod y gallai gweithio gartref fod yn brofiad anodd i rai. I mi, roedd yn brofiad newydd i newid swydd ond hynny heb y profiad corfforol o fod mewn gweithle newydd a chwrdd a\u0302 phobl newydd. Graddiais yn ddiweddar o Brifysgol Caerdydd felly roedd gen i wybodaeth gyffredinol deg o\u2019r Brifysgol, ei diwylliant a\u2019i gwerthoedd. Serch hynny, yn hollol naturiol, mae profiad myfyriwr yn wahanol iawn i brofiad gweithiwr."}, {"text_idx": "#000007", "text": "Er mwyn helpu fy hun i deimlo\u2019n fwy o ran o fywyd ehangach y sefydliad, penderfynais gymryd rhan yn y sesiynau hyfforddi a\u2019r cyrsiau sydd ar gael ar-lein. Y cam cyntaf oedd chwilio trwy\u2019r Fewnrwyd yn ogystal ag ymuno a\u0302 grwpiau Yammer perthnasol. Fel hyn des i ar draws gweminar defnyddiol iawn ar \u2018Iechyd Meddwl a Chefnogaeth ar gyfer y Gymuned LGBTQ+\u2019 a drefnwyd gan Care First a Phrifysgol Caerdydd. Canolbwyntiai\u2019r weminar ar y ffyrdd o wella lles aelodau\u2019r gymuned LGBTQ+ o fewn cyfyngiadau symud coronafeirws. Yn ystod y weminar, dysgais am ffyrdd o fynd i\u2019r afael a\u0302 materion fel teimlad o unigedd neu bryder. Cyflwynodd Care First adnoddau defnyddiol (gan gynnwys y cysylltiadau a\u0302 Mind, Care First, a\u2019r Samariaid) ac awgrymiadau ar sut i helpu unrhyw un sy\u2019n cael trafferth yn y sefyllfa bresennol. Gwnaeth y profiad hwn nid yn unig i mi deimlo\u2019n rhan o gymuned Prifysgol Caerdydd ond hefyd yn naturiol daeth yn ganllaw ar sut y gallaf barhau a\u0302\u2019m cenhadaeth i hyrwyddo cyfle cyfartal a phrif ffrydio rhyw yn FLEXIS yn ystod y cyfyngiadau symud."}, {"text_idx": "#000008", "text": "Rwy\u2019n credu mai addysgu eich hun yw\u2019r cam sylfaenol sydd angen ei gymryd er mwyn hyrwyddo amrywiaeth. Felly, rydw i\u2019n defnyddio fy amser yn ystod y cyfyngiadau symud i gynyddu fy ngwybodaeth am ddiwylliant cynhwysiant a datblygu rhai sgiliau newydd. Profodd gweithio gartref yn gyfle gwych i gwblhau hyfforddiant ar-lein a gwylio gweminarau defnyddiol. Fe wnes i ddod o hyd i lawer o adnoddau am ddim ar faterion cydraddoldeb y gellir eu cyrchu ar-lein, gan gynnwys LGBT Wellbeing Hub, cwrs Future Learn \u2013 \u2018Understanding Diversity and Inclusion\u2019, Pecynnau Dysgu Gartref Stonewall, neu erthyglau Ian Dodds ar ddiwylliant cynhwysol mewn sefydliad. Mae\u2019r cyfryngau cymdeithasol, sef yr offeryn cyfathrebu mwyaf effeithiol yn yr amgylchiadau presennol yn fy marn i, yn profi i fod yn llwyfan gwych i hyrwyddo cydraddoldeb, amrywiaeth a phrif ffrydio rhyw. Yn FLEXIS, rydym yn defnyddio ein presenoldeb ar y cyfryngau cymdeithasol i hyrwyddo ein gwaith ar thema\u0302u trawsbynciol. Yn gynharach y mis hwn, cynorthwyais i baratoi gwaith hyrwyddo ar gyfer Diwrnod Rhyngwladol Menywod mewn Peirianneg..."}, {"text_idx": "#000010", "text": "Ar gyfer yr achlysur hwn, gwnaethom bostio cyfres o gyfweliadau a blogiau gyda rhai o\u2019r menywod ysbrydoledig a\u0302\u2019u ffocws ar beirianneg yn FLEXIS; gan sbarduno ffocws ar fater cydraddoldeb rhywiol yn ogystal a\u0302 chefnogi cyfranogiad menywod mewn Gwyddoniaeth, Technoleg, Peirianneg a Mathemateg (STEM). Er mai newydd ddechrau mae fy antur gyda FLEXIS, rwy\u2019n teimlo\u2019n gadarnhaol iawn am y ti\u0302m ac yn gryf iawn am y gwerthoedd y mae\u2019r prosiect yn eu hyrwyddo. Roedd manteision o gychwyn cyflogaeth yn ystod y cyfyngiadau symud gan ei fod wedi rhoi amser imi ganolbwyntio ar hunanddatblygiad a hunanddysgu. Byddaf yn parhau i ymuno a\u0302 mwy o sgyrsiau ar-lein a chymryd rhan mewn gweminarau i gynyddu ymgysylltiad a mynd i\u2019r afael a\u0302 theimladau o unigedd. Yn fy ngwaith, rwy\u2019n bwriadu mynd ati i hyrwyddo cydraddoldeb ac amrywiaeth gan fy mod yn credu ei bod yn bwysig yn enwedig nawr \u2013 mewn cyfnod o argyfwng."}]